Kunċert li se jikkombina l-aqwa talent Malti bis-sehem ta’ Gaia Cauchi u Federica Falzon, flimkien ma’ talenti straordinarji oħra minn pajjiżi barranin. Gaia Cauchi u Federica Falzon huma żewġ kantanti Maltin żgħar fl-età iżda kbar ħafna fit-talent, tant li diġà rnexxielhom jagħmlu unur kbir għalihom u għal Malta. Gaia rebħet il-Junior Eurovision waqt li Federica Falzon u t-Taljan Vincenzo Carni, rebħu l-edizzjoni popolari tal-programm tat-televiżjoni, Ti Lascio Una Canzone. Federica se tirrappreżenta lil Malta fil-Junior Eurovision ta’ din is-sena. Għall-ewwel darba, it-tliet kantanti se jieħdu sehem f’kunċert li jittamaw se  jesponi t-talenti tagħhom b’modi ġodda biex jilħqu udjenza ikbar ta’ tfal. tvm.com.mt iltaqa’ maż-żewġ kantanti li l-personalità modesta u simpatika tagħhom tkompli ssaħħar lil dawk kollha li jiltaqgħu magħhom minkejja s-suċċessi kbar li kisbu lil hinn minn xtutna. Vincenzo Carni jinsab Malta għat-tieni darba. Huwa qal li Ti Lascio Una Canzone biddilu ħajtu. Laqta mhux tas-soltu se tkun il-wirja ta’ JK; Ingliż li jixbaħ ħafna lil Robbie Williams. Huwa jistqarr li sfrutta ix-xebħ fid-dehra tiegħu ma’ dan il-kantant biex hu wkoll jibni karriera fil-qasam tad-divertiment. Il-kunċert bla ħlas tal-Ħamis li ġej se jsir f’Ħal Għaxaq bis-sehem fost l-oħrajn tal-grupp Tribali.